Gye Nyame (Adinkra)

Gye Nyame yɛ Akanfoɔ Adinkra nsɛnkyerɛnne no mu baako a agye din wɔ Ghana. Wɔkyerɛ aseɛ kɔ borɔfo kasa mu wɔ ne traa mu sɛ 'Except God' anaa 'Except for God. 

 Nkyerɛaseɛ 
Wɔ Akanfoɔ gyedie mu no, wɔkyerɛ Gye Nyame mu sɛ ɛkyerɛ Nyame Tumfoɔ bi a ne tumi so sene tumi biara. Nkyerɛaseɛ foforɔ a saa ahyɛnsodeɛ yi ka ho asɛm wɔ wɔn gyedie mu no yɛ Nyame Tumfoɔ a Ɔwɔ de firi adebɔ mfitiaseɛ na ɔbɛtoa so akɔsi daa. Nkyerɛaseɛ bio kyerɛ mu sɛ ɛyɛ ahobraseɛ a wɔduaa wɔ nnipa asetena mu.

 Gye Nyame Abɔseɛ ne Nkyerɛkyerɛmu Ahodoɔ Bi 
Adinkra nsɛnkyerɛnne Gye Nyame no firi Akan kasa mu, ne titire ne Twi kasa mu. Kasasini Gye Nyame si Nyame tumi a ɛso no so dua wɔ asetena mu no nyinaa mu. Saa asɛmfua yi si Akanfoɔ gyidie a ɛne sɛ biribiara nsi a Onyankopɔn mpɛ so dua, na ɛda wɔn honhom mu nhyehyɛeɛ a emu dɔ adi. Nsɛnkyerɛnne yi gyina hɔ ma adwene a ɛne sɛ Onyankopɔn ne Ɔbammɔfoɔ ne Ɔtumfoɔ kɛseɛ, na ɛhyɛ adwenepɔ a ɛkyerɛ sɛ biribiara nso nsene ɔsoro tumi no.

Nkyerɛ mu bio ne sɛ, onipa biara nhunuu adebɔ ahyɛaseɛ na obiara nso nhunu n'awieeɛ gye Nyankopɔn. Nsɛnkyerɛnne a  ɛkyerɛ ahobraseɛ.

 Ne dwumadie 
Wɔbu Gye Nyame sɛ Adinkra nsɛnkyerɛnne baako wɔtae de di dwuma pa ara wɔ Ghanafoɔ amammerɛ ne aban nnwuma ahodoɔ mu. Ɛyɛ ahyɛnsodeɛ a wɔhunu no wɔ Ghana aban ananmusifoɔ adwumayɛbea a ɛwɔ Washington, DC, United States no fasuo ho. Wɔsan nso hunu no sɛ ɛyɛ banbɔ ahyɛnsodeɛ a ɛwɔ Ghana cedi krataa 200 no so - Ghana sika a Ghana Sikakorabea baatan no twaeɛ sɛ Ghana sika wɔ afe 2019. Wɔde di dwuma kɛseɛ nso wɔ ntoma, agudeɛ, nnoɔma a wɔde yɛ nsiesie ne adwinni ho nhyehyɛeɛ mu. Na ɛka Adinkra nsɛnkyerɛnne ahodoɔ a na ɛwɔ John Mahama atadeɛ a ɔhyɛɛ de suaeɛ sɛ Ghana ɔmampanini wɔ afe 2025 no mu baako. Wɔde dii dwuma nso wɔ akonwa bi a wɔsenee a wɔde maa Ɔhemmaa Elizabeth II, United Kingdom Hemmaa.

Wɔde kasasini "Gye Nyame" nso di dwuma pa ara wɔ Ghanaman mu. Wɔhunu kasasini yi wɔ sidi ahodoɔ 50, 200, 100, 500, ne 5000 a Ghana Sikakorabea Baatan no twaeɛ sɛ Ghana sika wɔ 1972 ne 1994 ntam. Wɔsane nso de too gas adwuma bi a ɛwɔ Takoradi mpoano kilomita 60 wɔ Ghana Atɔeɛ mantam mu. 

 Baabi a menyaa mmoa firiiɛ 

Nkyekyεmu:AfroCuration Ghana 2025